টেস্ট সিরিজ শেষ। বৃহস্পতিবার থেকে শুরু হচ্ছে ব্যাট-বলের নতুন যুদ্ধ। ভারত-দক্ষিণ আফ্রিকা ওয়ানডে সিরিজের প্রথম ম্যাচটি হবে ডারবানে। ওয়ানডে সিরিজে কার দিকে পাল্লা ভারী? ভারত নাকি দক্ষিণ আফ্রিকা? 
বুধবার বেঙ্গল ক্লাবে ‘ক্রিকেট ইয়ার বুক’-এর ২০-তম বার্ষিক সংখ্যা প্রকাশ অনুষ্ঠানে প্রধান অতিথি হিসেবে এসে বহু যুদ্ধের নায়ক সৌরভ জানিয়ে দিলেন, দুটো কারণে ওয়ানডে সিরিজে এগিয়ে থাকবে ভারত। 

এই বিষয়ে অন্যান্য খবর

কোহলির সেঞ্চুরিতেও ঢাকছে না লজ্জা! বেরিয়ে পড়ল টিমের ‘কঙ্কাল’


প্রথম দুটো টেস্ট হেরে গেলেও তৃতীয় টেস্টে অস্বাভাবিক ভাবে ঘুরে দাঁড়িয়েছে ভারত। জো’ বার্গের সেই জয় ভারতকে মানসিক ভাবে এগিয়ে রাখবে বলেই মনে করেন ক্রিকেট বিশেষজ্ঞরা। বাংলার মহারাজ-এর যুক্তি ‘‘খেলার কথা আগে থাকতে কখনওই বলা সম্ভব নয়। দক্ষিণ আফ্রিকার মাটিতে দক্ষিণ আফ্রিকা কঠিন প্রতিপক্ষ। তবে জোহানেসবার্গে ভারত জেতায় সুবিধাই পাবে। তৃতীয় টেস্ট জেতায় আমি আশা করব পরের ম্যাচগুলোয় আরও ভাল করতে চাইবে ভারত।’’  
জোহানেসবার্গ ভারতের কাছে চিরকালই পয়মন্ত। ২০০৬ সালে জো’ বার্গে ভারত জিতেছিল টেস্ট ম্যাচ। সেই টেস্টের প্রথম ইনিংসে সৌরভের ব্যাট থেকে এসেছিল মন ভোলানো ৫১ রান। স্মৃতিরোমন্থন করে সৌরভ বলছিলেন, ‘‘জোহানেসবার্গের উইকেট পরের দিকে ভাঙতে শুরু করে। তাই এখানে আগে ব্যাট করে নেওয়াই ভাল। আমরাও আগে ব্যাট করেছিলাম বলে জিতেছিলাম।’’ এবারও কোহলির দল তৃতীয় টেস্টে প্রথমে ব্যাট করে জয় পায়। 
তৃতীয় টেস্ট সব দিক থেকেই ভারতের সুবিধা করে দিয়েছে। শুধুমাত্র যে কোহলিদের আত্মবিশ্বাস বাড়িয়েছে তা নয়। তৃতীয় টেস্টে আঙুলে চোট পান এবি ডি’ভিলিয়ার্স। এই চোটের কারণে প্রথম তিনটি ওয়ানডে-তে নেই এবিডি। ডি’ ভিলিয়ার্সের মতো বিধ্বংসী ব্যাটসম্যান না থাকাটা ভারতের কাছে অ্যাডভান্টেজ বলেই মনে করেন সৌরভ। মহারাজ বলছেন, ‘‘এবি ডি’ভিলিয়ার্স না-থাকায় ভারতের সুবিধাই হবে। এবি দক্ষিণ আফ্রিকা ক্রিকেটের জন্য বড় নাম। ডি’ভিলিয়ার্স না থাকায় ভারত সুবিধাই পাবে।’’ 
আরও একটা কারণে ভারতকে এগিয়ে রাখছেন সৌরভ। বিরাট কোহলির জন্যই সৌরভ মনে করছেন ওয়ানডে সিরিজে ভারত টেক্কা দিতে পারে দক্ষিণ আফ্রিকাকে। কোহলি চলতে শুরু করলে অপ্রতিরোধ্য। বিপক্ষের বোলারের রাতের ঘুম কেড়ে নেন ভারত অধিনায়ক। সৌরভ বলছেন, ‘‘বিরাট কোহলি যদি রান করে তাহলে ভারত ম্যাচ জিততেই পারে।’’ 
ডি’ ভিলিয়ার্স আগেই তিনটি ওয়ানডে থেকে ছিটকে গিয়েছেন। এখন কোহলির ব্যাট কথা বলতে শুরু করলে দক্ষিণ আফ্রিকায় ভারতের পতাকা উড়বে। সৌরভের ধারণা এমনটাই। প্রাক্তন অধিনায়ককে সত্যি প্রমাণ করার দায়িত্ব এখন কোহলিদের উপর।